שאלה: עבודה לנוער בתנאים מסויימים: בחופש האחרון עבדתי בעבודה וכעת אני שוקל אם להמשיך לעבוד בה בעיקר בגלל 2 דברים: העבודה הזאת די מעורבת,למרות שרוב הילדים דתיים.בעיקרון אין ממש חפיפה בזמן העבודה בין העובדים,אבל עדיין יש לפעמים אווירה של קלות ראש,למשל בהפסקות צהריים. הרבה פעמים אני לא מוצא שם מניין (זה במקום ציבורי) ואני יודע שאם אין אז אין מה לעשות וזה הגיוני שלא תמיד מוצאים מניין,אבל כשאני לא מתפלל במניין זה ממש מפיל אותי ומדכא אותי. ובנוסף אני מרגיש שזו די ירידה רוחנית לצאת מהישיבה וללכת לעבוד בעבודה כזאת. הייתי שמח לקבל מכבוד הרב תשובה מצד ההלכה ובתור חוות דעת רגשית. על ההשקעה.
תשובה: ב"ה שמחתי מאוד לקבל את מכתבך, לראות את הרגשיות שלך, ואת הרצון האמיתי שלך לעשות את הדברים הטובים והנכונים בעיני אלוקים ואדם. מטבעם של הדברים, פעמים רבות האדם נתקל בהתמודדות בין דברים. לא תמיד קל למצוא את הדרך השלמה ביותר. פעמים לא מעטות יש התמודדות בין אידאלים, בין צרכים ובין המציאות ההלכתית ואף לדרכה של תורה. במצב זה כבר הדריכה אותנו המשנה במסכת אבות "עשה לך רב והסתלק מן הספק". התורה היא תורת חיים, תורה חיה בתוך עם ישראל, תורה שלא נמצאת רק בספרים, אלא תורה חיה שעוברת מדור לדור. בכל דור לומדים אותה, נבנים ממנה וזוכים לגדול בה. מתוך מכתבך ניכר שאתה זוכה ללמוד בישיבה וזה ממש נפלא! אין דבר נפלא יותר מאשר ללמוד בישיבה. כבר אמר לי פעם אחד מגדולי ישראל, שהישיבה זה גן עדן עלי אדמות. כן צריך ללמוד להסתכל כך על הדברים, להתרגל לראות את הטוב. לא תמיד אנו זוכים להסתכל נכון, ואז אנו מרגישים חסרונות שונים. לכן חשוב מאוד לעבוד על הראיה החיובית, לחפש את הטוב, לראות את הטוב ואת התועלת הגדולה שבדברים שאנו זוכים בהם. פעמים רבות אדם חש צורך לעבוד בנוסף ללימוד בישיבה, והדבר מאוד טבעי. לא לכולם מתאים ללמוד כל היום, ולפעמים אם אדם מגזים בזמן הלימוד שלו, ולא מספיק מכיר את כוחות הנפש שלו, הדבר עלול לגמור לו את הכוחות ולגרום לו לנזק להמשך הלימוד, לכן מאוד חשוב שבכל ישיבה יהיה רב שידריך את התלמידים מה ללמוד ומתי. אחד מהכללים הבסיסיים ביותר להדרכה בנושאים האלו זה להכיר את התלמיד. כאשר אנו באים להדריך מישהו ואנו לא מכירים אותנו, יש לנו סיכוי לא קטן לטעות, ולתת לו הדרכה טובה אבל לא בשבילו. לכן, אם יש לך אפשרות שרב במקום שבו אתה לומד יוכל להדריך אותך, להכיר אותך ולהבין אותך, זה הדבר הטוב ביותר. אמנם פעמים רבות שהדבר דורש לעבור מחסומים הקיימים בנו, מחסומים טבעיים של בושה, מחסומים של רצון לאנונימיות ומסיבות אחרות. אך חשוב שהתגברות מאוד משתלמת. לכן אם אתה מסוגל, כדאי מאוד שתעשה מאמץ לעבור את המחסום הזה, ובכל אופן לא אשאיר אותך לבד, ואגע מעט בהתמודדות שלך. יציאה לעבודה חשוב שתהיה עם סיבה. צריך סיבה לכך, או קושי מסויים, או צורך כזה או אחר שחשוב לבחון אותו היטב. דבר שני, אין כמעט עבודה שאין בה חסרונות, ולכן כל עבודה כדאי לבחון אותה. הבחינה תהיה בשלב הראשון האם היא דורשת עבירה על התורה. במידה והדבר דורש צעד כזה, חייבים לוותר על העבודה. במידה ולא, הבחינה השניה תהיה האם הדבר עלול לפגוע ברמה הרוחנית של האדם. אם כן, חשוב לא לעבוד בה. לדוגמא, אין זה משנה אם מניין הוא חיוב גמור או מעלה בלבד, אלא השאלה כאן תהיה האם הפסקה של התפילה במניין עלולה לפגוע בי. דבר שלישי, חשוב מאוד לדעת לחבר את העבודה לעבודת ה'. שהיה תהיה חלק מהבניה של האדם. אין זה אומר שהעבודה חייבת להיות בללמוד או בללמד תורה, אלא הכוונה היא שיש בה דבר טוב כמו חסד, קשר לטוב ועשיית טוב וכו'. בסופו של דבר ההחלטה שלך, אך יכולים אנו לעזור לך לבחון נכון את הדברים, לראות את הצדדים השונים ולעזור לך לקבל החלטה טובה ומועילה. שתהיה לך המון הצלחה הרב יצחק גרינבלט.